Mathewu 21 | IBhayibheli Elikuyi-Internet | INguqulo Yezwe ElishaMathewu 21:1-4621 Nokho, lapho befika eduze kwaseJerusalema futhi befika eBhetfage eNtabeni Yeminqumo, uJesu wabe esethuma abafundi ababili,+ 2 ethi kubo: “Hambani niye emzaneni obhekene nani, nizofike nithole imbongolo ikhulekiwe, nethole layo likanye nayo; zithukululeni nizilethe kimi.+ 3 Uma kuba khona osho okuthile kini, kumelwe nithi, ‘INkosi iyazidinga.’ Khona-ke uzozithumela masinyane.” 4 Lokhu empeleni kwenzeka ukuze kugcwaliseke lokho okwakhulunywa ngomprofethi, ethi: 5 “Tshelani indodakazi yaseZiyoni ukuthi, ‘Bheka! INkosi yakho iza kuwe+ inomoya omnene,+ igibele imbongolo, yebo, ithole lembongolo, inzalo yesilwane esithwalayo.’”+ 6 Ngakho abafundi bahamba benza njengoba nje uJesu ebayalile. 7 Bayiletha imbongolo nethole layo, babeka phezu kwazo izingubo zabo zangaphandle, wahlala phezu kwazo.+ 8 Abaningi esixukwini bendlala izingubo zabo zangaphandle+ endleleni, kuyilapho abanye begawula amagatsha emithini, bawendlala endleleni.+ 9 Izixuku ezazihamba phambi kwakhe nalezo ezazimlandela zazilokhu zikhamuluka zithi: “Siyanxusa,+ sindisa iNdodana kaDavide!+ Ubusisiwe oza egameni likaJehova!+ Siyanxusa, msindise ezindaweni eziphakeme eziphezulu!”+ 10 Manje lapho engena eJerusalema,+ umuzi wonke wayaluza, uthi: “Ubani lo?” 11 Izixuku zazilokhu zithi: “Lona ngumprofethi+ uJesu, ovela eNazaretha laseGalile!” 12 UJesu wangena ethempelini waxosha bonke abathengisayo nabathengayo ethempelini, wagumbuqela amatafula abashintshi bemali namabhentshi alabo abathengisa amajuba.+ 13 Wathi kubo: “Kulotshiwe ukuthi, ‘Indlu yami iyobizwa ngokuthi yindlu yomthandazo,’+ kodwa nina niyenza umhume wabaphangi.”+ 14 Futhi, izimpumputhe nezinyonga zeza kuye ethempelini, wazelapha. 15 Lapho abapristi abakhulu nababhali bebona izimangaliso ayezenza+ nabafana ababememeza ethempelini bethi: “Siyanxusa, sindisa+ iNdodana kaDavide!”+ bathukuthela 16 bathi kuye: “Uyakuzwa lokhu abakushoyo laba?” UJesu wathi kubo: “Yebo. Anizange yini nikufunde+ lokhu, ‘Emlonyeni wezingane nowabasancela ulungiselelé indumiso’?”+ 17 Ebashiya waphumela ngaphandle komuzi waya eBhethaniya walala khona.+ 18 Lapho ebuyela emzini ekuseni kakhulu, walamba.+ 19 Wabona umkhiwane ngasendleleni waya kuwo, kodwa akatholanga lutho+ kuwo ngaphandle kwamaqabunga kuphela, wathi kuwo: “Makungabe kusavela sithelo kuwe kuze kube phakade.”+ Umkhiwane wabuna ngaso leso sikhathi. 20 Kodwa lapho abafundi bekubona lokhu, bamangala, bathi: “Kwenzeke kanjani ukuba umkhiwane ubune ngaso leso sikhathi?”+ 21 Ephendula uJesu wathi kubo: “Ngiqinisile ngithi kini, Kuphela uma ninokholo futhi ningangabazi,+ ngeke nje kuphela nenze lokho engikwenze emkhiwaneni, kodwa futhi uma nithi kule ntaba, ‘Qukuleka uphonseke olwandle,’ kuyokwenzeka.+ 22 Futhi zonke izinto enizicela ngomthandazo, ninokholo, niyozamukela.”+ 23 Manje ngemva kokuba esengene ethempelini, abapristi abakhulu namadoda amadala esizwe beza kuye lapho efundisa bathi:+ “Uzenza ngagunya lini lezi zinto? Futhi ngubani okuniké leli gunya?”+ 24 UJesu ephendula wathi kubo: “Nami ngizonibuza into eyodwa. Uma ningitshela yona, nami ngizonitshela ukuthi ngizenza ngagunya lini lezi zinto:+ 25 Ubhapathizo lukaJohane, lwaluvelaphi? Ezulwini noma kubantu?”+ Kodwa baqala ukubonisana phakathi kwabo, bethi: “Uma sithi, ‘Ezulwini,’ uzothi kithi, ‘Khona-ke, kungani ningamkholwanga?’+ 26 Nokho, uma sithi, ‘Kubantu,’ siyasesaba isixuku,+ ngoba sonke sibheka uJohane njengomprofethi.”+ 27 Ngakho bephendula uJesu bathi: “Asazi.” Naye, wathi kubo: “Nami ngeke nginitshele ukuthi ngizenza ngagunya lini lezi zinto.+ 28 “Nicabangani? Umuntu othile wayenabantwana ababili.+ Eya kowokuqala, wathi, ‘Mntwana, hamba uyosebenza esivinini namuhla.’ 29 Ephendula wathi, ‘Ngizokuya, mnumzane,’+ kodwa akayanga. 30 Eya kowesibili, washo okufanayo. Lona ephendula wathi, ‘Ngeke ngiye.’ Kamuva wazisola+ waya. 31 Yimuphi kulaba ababili owenza intando kayise?”+ Bathi: “Yilona wesibili.” UJesu wathi kubo: “Ngiqinisile ngithi kini abathelisi nezifebe bangena ngaphambi kwenu embusweni kaNkulunkulu. 32 Ngoba uJohane weza kini ngendlela yokulunga,+ kodwa anizange nimkholwe.+ Nokho, abathelisi nezifebe bamkholwa,+ kodwa nina, nakuba nakubona lokhu, anizisolanga kamuva ukuze nimkholwe. 33 “Zwanini omunye umfanekiso: Kwakukhona umuntu, umninindlu,+ owatshala isivini wasibiyela, wamba isikhamo sewayini kuso futhi wamisa umbhoshongo,+ wasiqashisa kubalimi, wayesehamba waya kude.+ 34 Lapho inkathi yezithelo ifika, wathumela izinceku zakhe kubalimi ukuze zithole izithelo zakhe. 35 Nokho, abalimi bazibamba izinceku zakhe, enye bayishaya, enye bayibulala, enye bayikhanda ngamatshe.+ 36 Waphinda wathumela ezinye izinceku, eziningi kunezokuqala, kodwa benza okufanayo nakuzo.+ 37 Ekugcineni wathumela indodana yakhe kubo, ethi, ‘Bazoyihlonipha indodana yami.’ 38 Lapho bebona indodana abalimi bathi phakathi kwabo, ‘Lena yindlalifa;+ wozani, masiyibulale sithole ifa layo!’+ 39 Ngakho bayibamba bayiphonsa ngaphandle kwesivini bayibulala.+ 40 Lapho umnikazi wesivini efika, yini azoyenza kulabo balimi?” 41 Bathi kuye: “Ngenxa yokuthi babi, uyoletha imbubhiso embi+ phezu kwabo, isivini asiqashise kwabanye abalimi, abayomnika izithelo lapho kufika isikhathi sazo.”+ 42 UJesu wathi kubo: “Anizange yini nifunde emiBhalweni ukuthi, ‘Itshe elaliwa+ abakhi, yilo eliye laba yitshe legumbi eliyinhloko.+ Leli liye laba khona livela kuJehova, futhi liyamangalisa emehlweni ethu’? 43 Kungakho ngithi kini, Niyophucwa umbuso kaNkulunkulu unikwe isizwe esithela izithelo zawo.+ 44 Futhi, umuntu owela phezu kwaleli tshe uyophihlizeka. Noma ubani eliwela phezu kwakhe, liyomcola.”+ 45 Lapho abapristi abakhulu nabaFarisi sebeyizwile imifanekiso yakhe, baqaphela ukuthi wayekhuluma ngabo.+ 46 Kodwa, nakuba babefuna ukumbamba, babesaba izixuku, ngoba zazimbheka njengomprofethi.+Mathewu 21
